《次牟朝佐见赠韵》
宋代·李石

郡斋冷秋菰，饭客比僧供。
如何虀盐厨，便谓酒肉梦。
此间百战场，肥瘠较轻重。
霜花气未暖，水澌砚含冻。
窗梅眩书灯，厌听晓角弄。
乡心竞节物，椒盘已可颂。
一堂元佑师，翠竹忍留凤。
取材有成约，浮海谁与从。
翻然著鞭先，逸足未易鞚。
他日仇池书，为记小有洞。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。